हाइट के अनुपात में धड़ लंबा तो पीठ दर्द, लंबी पिंडली की हड्‌डी से घुटनों में समस्या
अगर कोई कमर दर्द या टेढ़े-मेढ़े घुटनों की समस्या से जूझ रहा है... तो इसके लिए उसके माता-पिता से मिले जीन दोषी हो सकते हैं। एक ताजा अध्ययन उन जीन का पता चला है जिनके कारण इंसान के कंधे की चौड़ाई, पैरों की लंबाई औरDifferent shape of bones affects health
अगर कोई कमर दर्द या टेढ़े-मेढ़े घुटनों की समस्या से जूझ रहा है... तो इसके लिए उसके माता-पिता से मिले जीन दोषी हो सकते हैं। एक ताजा अध्ययन उन जीन का पता चला है जिनके कारण इंसान के कंधे की चौड़ाई, पैरों की लंबाई और पूरे कंकाल का शेप तय होता है। इन्हीं के कारण ही लोगों का आकार अलग-अलग होता है और यही लोगों की सेहत प्रभावित करते हैं।
जर्नल साइंस में प्रकाशित टेक्सास यूनिवर्सिटी की स्टडी के मुताबिक, अगर हाइट के अनुपात में धड़ लंबा है तो पीठ दर्द की आशंका रहती है। वहीं, कूल्हे ज्यादा चौड़े हैं तो ऑस्टियोपोरोसिस की समस्या से घिर सकते हैं।
इसके उलट जिनकी जांघ की हडि्डयां (फीमर) लंबी हैं, उन्हें घुटने से जुड़ी समस्या, दर्द और गठिया का जोखिम बढ़ जाता है। स्टडी के मुख्य लेखक और बायोकेमिस्ट्री शोधकर्ता यूचरिस्ट कुन कहते हैं- शरीर के विभिन्न जोड़ों पर बायोमैकेनिकल तनाव के कारण बीमारी पैदा होती हैं। हमारी चाल से लेकर बैठने के तरीके तक सब कुछ कंकाल के अनुपात से प्रभावित होता है। इससे स्पष्ट है कि ये बीमारियों के लिए बड़े जोखिम फैक्टर्स हैं।
शोधकर्ताओं ने बायोबैंक डेटा की स्टडी AI से की
शोधकर्ताओं ने 40 से 80 साल उम्र वाले 30 हजार से ज्यादा लोगों के बायोबैंक के डेटा का अध्ययन किया है। आर्टिफिशियल इंटेलिजेंस (AI) के जरिए शोध कर्ताओं ने पूरे शरीर के एक्स-रे और जेनेटिक टेस्ट के नतीजों का विश्लेषण किया।
AI प्रोग्राम यह पता लगाने में सक्षम था कि कंकाल के अनुपात का जेनेटिक मैप बनाने के लिए कौन से जीन शरीर के हिस्सों को आकार दे रहे थे। इस प्रक्रिया से कंकाल के विकास को नियंत्रित करने वाले जीन से जुड़े 145 क्षेत्रों का पता चला। इससे पहले केवल कुछ ही ज्ञात थे।
वैज्ञानिकों ने पीठ दर्द, ऑस्टियोपोरोसिस के अलावा लंबी टिबिया (पिंडली की हड्‌डी) से घुटनों के लिए परेशानी के अलावा घुटने के ऊंचे जोड़ के कारण ऑस्टियोआर्थराइटिस के बीच संबंध भी खोजा।
स्टडी में शामिल सभी कंकालों का अनुपात 30% से 50% जेनेटिक था। स्पष्ट है कि जेनेटिक्स से तय होता है कि कि आप कैसे होंगे। साथ ही भविष्य में सेहत से जुड़ी कौनसी समस्याएं हो सकती हैं।
जेनेटिक मैप से पता चलता है इंसानी कंकाल वास्तुकला कैसे विकसित हुई
इंटीग्रेटिव बायोलॉजी एक्सपर्ट वागीश नरसिम्हन कहते हैं- 500 साल पहले लियोनार्डो दा विंची ने एक इंसान के अनुपात के बारे में सोचा था। उसी पहेली से हम आज जूझ रहे हैं। AI की मदद से तैयार मैप बताता है कि हमारी अनूठी कंकाल वास्तुकला कैसे विकसित हुई।
इससे यह भी पता चलता है कि किस तरह जेनेटिक बदलावों के चलते इंसान दो पैरों पर सीधा चलने में सक्षम हुआ। दो पैरों की इस मूवमेंट ने प्राइमेट्स को हर तरह के वातावरण के लिए अनुकूल बना दिया। उपकरणों का इस्तेमाल करने के लिए हाथों को मुक्त किया। इससे संज्ञानात्मक विकास तेज हुआ और ‘आधुनिक इंसान’ के लिए मंच तैयार हुआ।